b'\n_START_ARTICLE_\nBulgaras\n_START_SECTION_\nIstorija\n_START_PARAGRAPH_\nVietov\xc4\x97, esanti patogioje Volgos pakrant\xc4\x97je, buvo gyvenama jau nuo neolito. Rasta ir bronzos, ankstyvojo gele\xc5\xbeies am\xc5\xbeiaus radini\xc5\xb3. Ta\xc4\x8diau \xc4\xaftvirtinta gyvenviet\xc4\x97 susik\xc5\xabr\xc4\x97 tarp IV ir VII a., veikiant Imenkovo kult\xc5\xabrai. IX\xe2\x80\x93X a. \xc4\x8dia apsigyveno tiurk\xc5\xb3 gentis\xc2\xa0\xe2\x80\x93 senieji (Volgos) bulgarai. Netrukus \xc4\x8dia susik\xc5\xabr\xc4\x97 svarbus prekybinis centras, vald\xc4\x99s prekyb\xc4\x85 Volgos ir Kamos up\xc4\x97mis. Bulgar\xc4\x85 pirm\xc4\x85 kart\xc4\x85 ra\xc5\xa1ytiniuose \xc5\xa1altiniuose mini arab\xc5\xb3 keliautojas Abu Zaidas al Balchis. Minima, kad miest\xc4\x85 dar supo ir trys e\xc5\xbeerai. 922\xc2\xa0m. Bulgare lank\xc4\x97si kitas arab\xc5\xb3 keliautojas Ahmadas ibn Fadlanas. Tuo metu miestas buvo svarbus prekybos ir amat\xc5\xb3 centras\xc2\xa0\xe2\x80\x93 \xc4\x8dia dirbo juvelyrai, akmenskald\xc5\xbeiai, kalviai, odininkai. Mieste lankydavosi pirkliai i\xc5\xa1 Bagdado, Kinijos, Skandinavijos, Damasko, Ispanijos. Bulgaras vaizduojamas ir 1154\xc2\xa0m. Idrisijaus \xc5\xbeem\xc4\x97lapyje. Greta Biljaro ir Suvaro tai buvo svarbiausias Volgos Bulgarijos miestas._NEWLINE_Nors 1223\xe2\x80\x931224\xc2\xa0m. mongolai patyr\xc4\x97 pralaim\xc4\x97jim\xc4\x85 prie\xc5\xa1 bulgarus (totorius), 1236\xc2\xa0m. Batijaus vadovaujama orda u\xc5\xbe\xc4\x97m\xc4\x97 ir sudegino miest\xc4\x85. V\xc4\x97liau miestas pasiliko Aukso Ordai, buvo atstatytas. 1361\xc2\xa0m. miest\xc4\x85 suniokojo Bulatas Tim\xc5\xabras, o 1395\xc2\xa0m.\xc2\xa0\xe2\x80\x93 Tim\xc5\xabro kariauna. Nors v\xc4\x97liau Bolgaras dar buvo atkurtas, bet 1431\xc2\xa0m. galutinai sugriautas Vasilijaus II Tamsiojo kari\xc5\xb3.'